Κανονισμός (ΕΚ) αριθ. 1929/2000 της Επιτροπής

της 12ης Σεπτεμβρίου 2000

για την τροποποίηση του κανονισμού (ΕΚ) αριθ. 2603/1999 για τη θέσπιση μεταβατικών κανόνων σχετικά με τη στήριξη της αγροτικής ανάπτυξης όσον αφορά τη μετατροπή των γεωργοπεριβαλλοντικών υποχρεώσεων που έχουν αναληφθεί στο πλαίσιο του κανονισμού (ΕΟΚ) αριθ. 2078/92 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(1), και ιδίως το άρθρο 53 παράγραφος 1,

Εκτιμώντας τα ακόλουθα:

(1) Η υφιστάμενη νομοθεσία δεν επιτρέπει τη μετατροπή γεωργοπεριβαλλοντικής υποχρέωσης που έχει αναληφθεί στο πλαίσιο του κανονισμού (ΕΟΚ) αριθ. 2078/92 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 2772/95 της Επιτροπής(3), σε νέα υποχρέωση στο πλαίσιο του νέου κανονισμού (ΕΚ) αριθ. 1257/1999. Σύμφωνα με το άρθρο 13 του κανονισμού (ΕΚ) αριθ. 746/96 της Επιτροπής(4), όπως τροποποιήθηκε από τον κανονισμό (ΕΚ) αριθ. 435/97(5), περί λεπτομερειών εφαρμογής του κανονισμού (ΕΟΚ) αριθ. 2078/92, η μετατροπή μιας υποχρέωσης σε άλλη υποχρέωση επιτρέπεται μόνο στο πλαίσιο της ιδίας πενταετούς περιόδου.

(2) Για να διασφαλισθεί η καλύτερη δυνατή υλοποίηση του νέου προγραμματισμού όσον αφορά τα γεωργοπεριβαλλοντικά μέτρα, κρίνεται απαραίτητο να επιτραπεί στα κράτη μέλη να εγκρίνουν τη μετατροπή γεωργοπεριβαλλοντικής υποχρέωσης που έχει αναληφθεί βάσει της παλαιάς νομοθεσίας σε νέα υποχρέωση πενταετούς ή μεγαλύτερης διάρκειας στο πλαίσιο του κανονισμού (ΕΚ) αριθ. 1257/1999 με την προϋπόθεση ότι η ανάληψη της νέας αυτής υποχρέωσης συνεπάγεται αδιαμφισβήτητα πλεονεκτήματα για το περιβάλλον.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών διαρθρώσεων και αγροτικής ανάπτυξης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΚ) αριθ. 2603/1999 της Επιτροπής(6), στο τέλος του άρθρου 3 προστίθεται το ακόλουθο εδάφιο:

"4. Πριν από τη λήξη της περιόδου εκτέλεσης υποχρέωσης που έχει αναληφθεί στο πλαίσιο του κανονισμού (ΕΟΚ) αριθ. 2078/92, τα κράτη μέλη δύνανται να εγκρίνουν τη μετατροπή της εν λόγω υποχρέωσης σε μια νέα υποχρέωση πενταετούς ή μεγαλύτερης διάρκειας στο πλαίσιο του κανονισμού (ΕΚ) αριθ. 1257/1999 με την προϋπόθεση:

α) ότι η μεταφορά του είδους αυτού αποφέρει αναμφισβήτητα οφέλη όσον αφορά το περιβάλλον, και

β) ότι ενισχύεται σημαντικά η υφιστάμενη υποχρέωση."

Άρθρο 2

Ο παρών κανονισμός αρχίει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Σεπτεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 80.

(2) ΕΕ L 215 της 30.7.1992, σ. 91.

(3) ΕΕ L 288 της 1.12.1995, σ. 35.

(4) ΕΕ L 102 της 25.4.1996, σ. 19.

(5) ΕΕ L 67 της 7.3.1997, σ. 2.

(6) ΕΕ L 316 της 10.12.1999, σ. 26.